section_heading: Recenzije
paragraph_text: The World Needs a Hero uglavnom je dobio osrednje kritike i kritičari su ga opisali kao "povratak korijenima". Pišući za AllMusic recenzent Steve Huey iznio je mišljenje da Mustaine "pokušava dozvati sjećanja" na Rust in Peace i Countdown to Extinction, ali je prilikom uspoređivanja pjesme "Dread and the Fugitive Mind" sa "Sweating Bullets" (s albuma Countdown to Extinction) izjavio kako većina glazbenog materijala "zvuči kao prežvakani Megadeth". Huey je kritizirao produkciju, komentirajući kako još uvijek zvuči "prijateljski nastrojena prema radiju" te je izjavio kako upravo zbog toga grupa na albumu "nikad u potpunosti ne evocira bijes ni sjaj prošlih slava". Neil Arnold iz časopisa Metal Forces napisao je da je album, unatoč "manjku pogibelji ranijeg rada skupine", i dalje bio dotjeranije djelo od prethodnog albuma. Zaključio je kako je jasno da se Megadeth "više opredijelio za melodiju nego za agresiju", ali da isto tako rijetko ulazi u "thrash stil".